Esther Horjen

Esther Horjen Schieche (født Horjen 18. februar 1898 i Tune, død 4. desember 1986 i Sverige) var en norsk forfatter, redaktør, speiderleder og misjonær. Hun utmerket seg spesielt gjennom internasjonalt speiderarbeid, især i Kina.


== Familie ==
Esther Horjen var datter av kontorfullmektig Anton Hansen Horjen (1853-1941) og Severine «Rina» Helene Jensen (1855-1932). Hun ble 21. april 1930 gift med dr.phil. Emil Schieche (1901-1985) fra Wien.


== Liv og virke ==
Esther Horjen tok examen artium ved Sarpsborg kommunale høyere allmenskole i 1918. Etter artium arbeidet hun frem til nyttår 1919 i Trondheim KFUK. Første halvår i 1919 var hun sekretærelev ved Menighedshøjskolen i København, før hun i august-september samme år deltok i et lederkurs ved høyskolen i Haslev. I 1919-1920 arbeidet hun for Sekretærmisjonen i Norge, før hun i september 1920 reiste til New York. Der var hun sekretærelev ved YWCA Training College og arbeidet for det amerikanske KFUK.
Fra 1920 var hun misjonssekretær i KFUK.Høsten 1922 reiste hun til Kina som KFUKs første misjonær i landet. Hun besøkte flere byer før hun i 1923 kom til Beijing. Der fikk hun språkundervisning. Våren 1924 reiste hun til Changsha, hvor borgerkrigen raste. Der arbeidet hun blant skoleungdom og studenter, og underviste i engelsk og gymnastikk. Våren 1927 var tilstanden i Changsha svært ustabil, og kinesiske myndigheter anmodet Horjen om å reise derfra. Etter oppholdet utga hun boken Kvinnenes innsats i det moderne Kina og småskriftet Sekretærmisjonen – Kort oversikt over K.F.U.M.s og K.F.U.K.s arbeid i hedningeverdenen.
Hun reiste tilbake til Norge, og arbeidet deretter for KFUK i Stavanger, Kristiansund og Vestfold krets. I september 1928 delok hun i en kongress i Nederland, før deretter å ha studieopphold i Praha og Wien.
Etter at hun ble gift, bodde hun til 1941 i Tyskland, før hun i 1941-1945 var bosatt i Tsjekkoslovakia. Hun var redaktør for Norges KFUK-speideres organ Førerbladet i 1941 og 1945. I 1945 bosatte hun seg i Sigtuna i Sverige.
Det er blitt fortalt om Esther Horjen at når hun reiste med toget satt hun med skrivemaskinen på fanget og bena på ryggsekken og skrev sanger med fem gjennomslag. Slik fikk hun noe å dele ut til speiderne hun skulle besøke. Hennes kollega i KFUK, Margrethe Parm, sa om henne at «Hun var sterk og energisk, hadde tak på ungdommen og strevde og øvde, nå skulle de bli riktig flinke! Hun kommanderte parader, marsj og sirkelvendinger så støvet røyk, og moro var det.»I sine eldre år utga hun den genealogiske boken Slekt skal følge slekters gang – et minneskrift om våre foreldre Rina og A. Hansen Horjen (1962) og diktsamlingen Minner og tanker (1966).
Esther Horjen Schieche ble gravlagt i Huddinge pastorat.


== Bibliografi ==
1928: Kvinnenes innsats i det moderne Kina, Norges Kristelige Ungdomsforbund, Trondheim
u. å.: For de ganske unge, andaktsbok
u. å.: Sekretærmisjonen – Kort oversikt over K.F.U.M.s og K.F.U.K.s arbeid i hedningeverdenen
1962: Slekt skal følge slekters gang – et minneskrift om våre foreldre Rina og A. Hansen Horjen, Flekkefjord
1966: Minner og tanker, diktsamling, Sarpsborg


== Utenlandsopphold ==
1919: Danmark
1920-1921: USA
1922-1927: Kina
1929: Frankrike, Sveits, Tyskland, Tsjekkoslovakia, Sverige
1930-1941: Tyskland
1941-1945: Tsjekkoslovakia
Fra 1945: Sverige


== Referanser ==


== Kilder ==
Dette skrev kvinner. Oslo: Skolen. 1984. s. 112. ISBN 8257900109. 
Tangeraas, Anders (1944). Ungdom og misjon. [Oslo]: Norges kristelige ungdomsforbund. 
Studentene fra 1918. Oslo: Bokkomitéen. 1950. s. 344. 


== Eksterne lenker ==
Svenska gravar: «Horjen, Ester», besøkt 19/3 2020